|  |  |
| --- | --- |
|    | **Šiam straipsniui ar jo daliai trūksta išnašų į šaltinius.**Jūs galite padėti Vikipedijai pridėdami tinkamas išnašas su šaltiniais. |

Nuo 1982 m. išlikęs Argentinos kariuomenės minų laukas prie Port Viljamo (Folklando salos)
Minų lauko perspėjimo ženklas Izraelio aneksuotose Golano aukštumose. Minų lauką daugiau kaip prieš 40 m. įrengė Sirijos kariuomenė.
JAV armijos išminuotojai nukenksmina Irako minų lauką
**Minų laukas** – užminuota teritorija ar akvatorija.

Sausumos minų laukai
--------------------

Nuo išminavimo minų laukai gali būti apsaugoti naudojant neišminuojamas minas arba lauką pridengiant kulkosvaidžių ugniavietėmis ar pan.

### Priešpėstinis minų laukas

(angl. *antipersonnel minefield*; rus. *противопехотное минное поле*)
  
Laukas užminuotas priešpėstinėmis minomis, skirtomis gyvajai jėgai naikinti ir jai nepraleisti. Tokiame lauke naudojamos priešpėstinės minos nepajėgia sulaikyti šarvuotosios technikos, ypač vikšrinės – tankų ir šarvuočių.

Laukas gali būti:

* užmaskuotas, kai minos įkasamos žemėje ir pridengiamos gruntu, o minų dėjimo pėdsakai užmaskuojami. Toks minų laukas veikia kaip ginklas, į jį patekęs priešas patiria tam tikrų nuostolių. Po to jo judėjimas būna sustabdytas, nes jis žino, kad čia yra minų laukas, bet negali jo neutralizuoti.
* nemaskuotas. Priešas tokiame lauke patiria nuostolius tik dėl neatidumo ar skubėjimo, bet judėti juo negali. Toks minų laukas gali būti sudarytas naudojant nuotolinio minavimo priemones, pvz. kasetinius reaktyvinės artilerijos ar aviacijos šaudmenis su barstomomis minomis.

Lauke praėjimai gali būti padaryti:

* tankiniais tralais, buldozerių peiliais.
* tankų vikšrais susprogdinus silpnas priešpėstines minas, kurios tankų praktiškai neveikia.
* naudojant ilguosius sprogstamuosius išminavimo užtaisus
* naudojant tūrinio sprogimo šaudmenis

### Prieštankinis minų laukas

(angl. *anti - tank minefield*; rus. *противотанковое минное поле*)
  
Laukas užminuotas galingesnėmis prieštankinėmis minomis, kurios sprogsta jų sprogdiklius spaudžiant didesnei masei, negu žmogaus. Toks laukas gali būti neįveikiamas barjeras tankams, šarvuočiams, jau nekalbant apie automobilių transportą.

Laukas irgi gali būti užmaskuotas ar nemaskuotas. Praėjimai jame gali būti padaromi tais pačiais būdais kaip ir priešpėstiniame lauke (išskyrus „traiškymą" vikšrais).

### Mišrusis minų laukas

(angl. *composite minefield*; rus. *смешанное минное поле*)
  
Laukas, užminuotas prieštankinėmis ir priešpėstinėmis minomis pramaišiui. Jis stabdo tiek pėstininkus, tiek mašinas. Be to, priešpėstinės minos lėtina išminuotojų darbą, šie turi išminuoti (ar bent pažymėti minas, kad būtų galima aptikti vietas be minų) ne tik prieštankines minas, bet ir priešpėstines, kurios nekenksmingos tankams, bet trukdo išminuotojams.

### Netikrasis minų laukas

(angl. *dummy minefield*; rus. *ложное минное поле*). Kitas lietuviškai pavadinimas – *apgaulingasis minų laukas*.
  
Teritorija, kuriai suteikti tikro minų lauko požymiai, kad priešas jį palaikytų tikru minų lauku. Tokie laukai naudojami priešui klaidinti: praėjimams tikruose minų laukuose užmaskuoti, užkirsti galimo puolimo ar traukimosi kelią iš tikrųjų jį paliekant laisvą ir kt.

### Nevaldomasis minų laukas

(angl. *uncontrollable minefield*; rus. *неуправляемое минное поле*)
  
Minų lauke naudojamos minos, kurios sprogsta taikiniui (kareiviui, tankui, mašinai) mechaniškai palietus ar kitaip sužadinus minos sprogdiklį.

### Valdomasis minų laukas

(angl. *controllable minefield*; rus. *управляемое минное поле*)
  
Minų lauke panaudotos minos, kurios gali būti perjungiamos iš kovinės būklės į nekovinę. Pvz. minų lauką, kurio minos perjungtos į nekovinę būseną, gali kirsti sava kariuomenė, o po to minos vėl įjungiamos. Minos gali būti valdomos perduodant signalus laidais, šviesolaidžiais ar radijo bangomis.
  
Valdomus laukus paprastai įrengia savo gynybos gilumoje, jais pridengia vadavietes ir kitus svarbius objektus.

Valdomo minų lauko minos paprastai gali būti sprogdinamos nuotoliniu būdu, visos išsyk ar pasirinkta tvarka.

Priešdesantinis minų laukas
---------------------------

(angl. *antiamphibious minefield*; rus. *противодесантное минное поле*)
  
Minų laukas įrengtas jūroje, nedideliame gylyje prie pat kranto, ir skirtas naikinti desanto išlaipinimui naudojamas mašinas (plaukiojančius šarvuočius, amfibijas ir kt.), krantan brendančius kareivius.

Tokiuose laukuose naudojamos specialios priešdesantinės minos.

Kartais įrengiami minų laukai apsaugai nuo parašiutininkų desanto. Tokiais atvejais priešpėstinėmis minomis užminuojami laukai, patogūs parašiutininkams išmesti. Toks minų laukas praktiškai niekuo nesiskiria nuo paprasto priešpėstinio minų lauko.

Minų lauko charakteristikos
---------------------------

Pagrindinės minų lauko savybės yra:

* panaudotos minos – priešpėstinės, prieštankinės, liepsosvaidiniai fugasai ir kt.
* minų tankis – minų kiekis kvadratiniame kilometre.
* lauko plotas
* tikėtini priešo nuostoliai bandant įveikti neišminuotą lauką
* išminavimo trukmė – kiek laiko priešas sugaiš, kol netrukdomas (arba apšaudomas priedangos ugniaviečių) padarys praėjimus lauke.